Skessuhorn minnir á tvo spennandi viðburði sem fara fram á Vesturlandi í dag , miðvikudag . Báðir eru þeir gestum að kostnaðarlausu . Annars vegar " Kvæði og Spuna " í Landbúnaðarsafni Íslands á Hvanneyri . Dagskráin er unnin í samvinnu við Ullarselið og hefst kl. 20.30 . Bjarni Guðmundsson og fleiri munu flytja innlend kvæði og ljóð , lesin og sungin . Ullarseljur munu teygja lopann og spinna þræði á rokka sína undir flutningi kvæðanna . Hins vegar er um að ræða tónleika í Háskólanum á Bifröst sem hefjast kl. 17 . Þar munu Ingveldur Ýr Jónsdóttir sópransöngkona og Guðríður St. Sigurðardóttir píanóleikari koma fram ásamt tólf manna sönghópi . Á efnisskránni eru m.a. lög úr söngleikjunum Rent , Porgy and Bess , Hringjaranum frá Notre Dame og West Side Story , þjóðlög frá Íslandi og Bandaríkjunum og þekkt íslensk sönglög .